CELEX: 32014R0371
Language: sk
Date: 2014-04-10 00:00:00
Title: Vykonávacie nariadenie Rady (EÚ) č. 371/2014 z  10. apríla 2014 , ktorým sa vykonáva článok 12 ods. 1 nariadenia (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne

12.4.2014   
            
            
               SK
            
            
               Úradný vestník Európskej únie
            
            
               L 109/9
            
         VYKONÁVACIE NARIADENIE RADY (EÚ) č. 371/2014
   z 10. apríla 2014,
   ktorým sa vykonáva článok 12 ods. 1 nariadenia (EÚ) č. 359/2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 359/2011 z 12. apríla 2011 o reštriktívnych opatreniach voči určitým osobám, subjektom a orgánom s ohľadom na situáciu v Iráne (1), a najmä na jeho článok 12 ods. 1,
   keďže:
   
               (1)
            
            
               Rada prijala 12. apríla 2011 nariadenie (EÚ) č. 359/2011.
            
         
               (2)
            
            
               Rada na základe preskúmania rozhodnutia 2011/235/SZBP (2) dospela k záveru, že reštriktívne opatrenia by sa mali obnoviť do 13. apríla 2015.
            
         
               (3)
            
            
               Okrem toho by sa mali aktualizovať záznamy o určitých osobách uvedených v prílohe I k nariadeniu (EÚ) č. 359/2011 v súlade s rozhodnutím Rady 2014/205/SZBP (3).
            
         
               (4)
            
            
               Príloha I k nariadeniu (EÚ) č. 359/2011 by sa mala zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Príloha I k nariadeniu (EÚ) č. 359/2011 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. apríla 2014
      
         
            Za Radu
         
         
            Predseda
         
         D. KOURKOULAS
      
   
   
      (1)  Ú. v. EÚ L 100, 14.4.2011, s. 1.
   
      (2)  Rozhodnutie Rady 2011/235/SZBP z 12. apríla 2014 o reštriktívnych opatreniach voči určitým osobám a subjektom s ohľadom na situáciu v Iráne (Ú. v. EÚ L 100, 14.4.2011, s. 51).
   
      (3)  Rozhodnutie Rady 2014/205/SZBP z 10. apríla 2014, ktorým sa mení rozhodnutie 2011/235/SZBP o reštriktívnych opatreniach voči určitým osobám a subjektom s ohľadom na situáciu v Iráne (pozri stranu 25 tohto úradného vestníka).
   
      PRÍLOHA
      Záznamy o osobách uvedených nižšie sa nahrádzajú záznamami týkajúcimi sa týchto osôb uvedenými v prílohe I k nariadeniu (EÚ) č. 359/2011:
      
         Osoby
      
      
                   
               
               
                  Meno
               
               
                  Identifikačné údaje
               
               
                  Dôvody
               
               
                  Dátum zaradenia do zoznamu
               
            
                  1.
               
               
                  RAJABZADEH Azizollah
               
               
                   
               
               
                  Vedúci teheránskej organizácie pre zmierňovanie následkov katastrof (TDMO). Bývalý veliteľ teheránskej polície (do januára 2010).
                  Ako veliteľ síl presadzovania práva v aglomerácii Teherán je najvyššie postavenou osobou obvinenou v prípade násilností v detenčnom centre Kahrizak.
               
               
                   
               
            
                  2.
               
               
                  DORRI-NADJAFABADI Ghorban-Ali
               
               
                  Miesto nar.: Najafabad (Irán) – dátum nar.: 1945
               
               
                  Člen Zhromaždenia pre obranu štátnych záujmov a zástupca najvyššieho vodcu v („centrálnej“) provincii Markazi. Do septembra 2009 iránsky generálny prokurátor (za prezidenta Chatámího minister pre spravodajstvo).
                  Ako iránsky generálny prokurátor nariaďoval a dohliadal na politické procesy po prvých povolebných protestoch, v ktorých boli obvineným upreté ich práva vrátane práva na advokáta. Nesie zodpovednosť aj za násilnosti v Kahrizaku.
               
               
                   
               
            
                  3.
               
               
                  MORTAZAVI Said
               
               
                  Miesto nar.: Meybod, Yazd (Irán) – dátum nar.: 1967
               
               
                  Bývalý vedúci osobitnej iránskej skupiny pre boj proti pašovaniu, do augusta 2009 teheránsky generálny prokurátor.
                  Ako teheránsky generálny prokurátor vydal všeobecný príkaz, ktorý sa použil na zadržanie stoviek aktivistov, novinárov a študentov. V auguste 2010 bol zbavený funkcie na základe vyšetrovania iránskej justície zameraného na jeho úlohu v súvislosti so smrťou troch mužov zadržaných po voľbách na jeho príkaz.
               
               
                   
               
            
                  4.
               
               
                  ZARGAR Ahmad
               
               
                   
               
               
                  Vedúci Organizácie na ochranu morálky. Bývalý sudca, Teheránsky odvolací súd, úsek 36.
                  Potvrdil dlhodobé tresty odňatia slobody a tresty smrti uložené demonštrantom.
               
               
                   
               
            
                  5.
               
               
                  ABBASZADEH- MESHKINI, Mahmoud
               
               
                   
               
               
                  Guvernér provincie Ilam. Bývalý politický riaditeľ ministerstva vnútra.
                  Ako predseda článku 10 Výboru zákona o aktivitách politických strán a skupín zodpovedal za povoľovanie demonštrácií a iných verejných podujatí a registrovanie politických strán.
                  V roku 2010 pozastavil činnosť dvoch reformných politických strán napojených na Musávího – Islamského iránskeho frontu účasti a Mudžahedínskej organizácie islamskej revolúcie.
                  Od roku 2009 dôsledne a neustále zamietal všetky mimovládne zhromaždenia, čím sa popieralo ústavné právo na protest a dôsledkom čoho bolo uväznenie veľkého počtu pokojných demonštrantov v rozpore s právom na slobodu zhromažďovania.
                  V roku 2009 tiež nedal opozícii povolenie na zhromaždenie, v rámci ktorého chcela vyjadriť smútok za ľuďmi zabitými počas protestov spojených s prezidentskými voľbami.
               
               
                  10. 10. 2011
               
            
                  6.
               
               
                  FIRUZABADI Maj-Gen Dr Seyyed Hasan (alias: FIRUZABADI Maj-Gen Dr Seyed Hassan; FIROUZABADI Maj-Gen Dr Seyyed Hasan; FIROUZABADI Maj-Gen Dr Seyed Hassan)
               
               
                  Miesto nar.: Mashad – dátum nar.: 3. 2. 1951
               
               
                  Ako náčelník štábu Iránskych ozbrojených síl je najvyšším vojenským veliteľom zodpovedným za riadenie všetkých vojenských divízií a politík vrátane islamských revolučných gárd (IRGC) a polície. Ozbrojené sily pod jeho formálnym velením stáli za násilným potlačením pokojných protestov, ako aj za masovým zadržiavaním.
                  Je tiež členom Najvyššej rady pre národnú bezpečnosť (SNSC) a Zhromaždenia pre obranu štátnych záujmov.
               
               
                  10. 10. 2011
               
            
                  7.
               
               
                  JOKAR Mohammad Saleh
               
               
                   
               
               
                  Od roku 2011 je poslancom parlamentu za provinciu Yazd. Bývalý veliteľ študentských basídžskych síl.
                  Ako veliteľ študentských basídžskych síl sa aktívne podieľal na potláčaní protestov v školách a na univerzitách a nezákonnom zadržiavaní aktivistov a novinárov.
               
               
                  10. 10. 2011
               
            
                  8.
               
               
                  SALARKIA Mahmoud
               
               
                  Riaditeľ teheránskeho futbalového klubu Persepolis
               
               
                  Vedúci komisie mesta Teherán pre naftu a dopravu. Zástupca generálneho prokurátora Teheránu pre väzenské záležitosti počas zásahu proti demonštráciám v roku 2009.
                  Ako zástupca generálneho prokurátora Teheránu pre väzenské záležitosti bol priamo zodpovedný za vydanie mnohých zatýkacích rozkazov voči nevinným a pokojným demonštrantom a aktivistom. Z mnohých správ obhajcov ľudských práv je zrejmé, že skoro všetky tieto uväznené osoby boli na základe jeho pokynu rôzny čas bez obvinenia zadržiavané v izolácii bez možnosti kontaktovať advokáta alebo rodinných príslušníkov, a to často v podmienkach podobných nútenému zmiznutiu. Ich rodiny často nie sú o zatknutí informované.
               
               
                  10. 10. 2011
               
            
                  9.
               
               
                  SOURI Hojatollah
               
               
                   
               
               
                  Poslanec parlamentu za provinciu Lorestan. Člen parlamentného výboru pre zahraničnú a bezpečnostnú politiku. Bývalý riaditeľ väzenia Evin.
                  Ako riaditeľ väzenia Evin počas roka 2009 bol zodpovedný za vážne porušovanie ľudských práv, ku ktorému v tomto väzení počas jeho funkčného obdobia dochádzalo, ako napr. bitie a duševné a sexuálne zneužívanie. Podľa zhodných informácií z rozličných zdrojov je mučenie vo väzení Evin bežnou praxou. V bloku 209 sú zadržiavaní mnohí aktivisti za svoje pokojné protivládne aktivity.
               
               
                  10. 10. 2011
               
            
                  10.
               
               
                  TALA Hossein (alias: TALA Hosseyn)
               
               
                  Bývalý riaditeľ iránskej tabakovej spoločnosti
               
               
                  Zástupca generálneho guvernéra („Farmandar“) provincie Teherán do septembra 2010, zodpovedný najmä za zásah policajných síl a súvisiace potláčanie demonštrácií.
                  Za úlohu, ktorú zohral v represiách po voľbách, dostal v decembri 2010 cenu.
               
               
                  10. 10. 2011
               
            
                  11.
               
               
                  TAMADDON Morteza (alias: TAMADON Morteza)
               
               
                  Miesto nar.: Shahr Kord-Isfahan – dátum narodenia: 1959
               
               
                  Bývalý generálny guvernér provincie Teherán, vedúci teheránskej provinčnej rady pre verejnú bezpečnosť, člen IRGC.
                  V rámci výkonu funkcie guvernéra a vedúceho teheránskej provinčnej rady pre verejnú bezpečnosť niesol celkovú zodpovednosť za všetky represívne aktivity vrátane zákroku počas politických protestov v júni 2009. Je známe, že bol osobne zapojený do prenasledovania vodcov opozície Karrúbiho a Musávího.
               
               
                  10. 10. 2011
               
            
                  12.
               
               
                  BAKHTIARI Seyyed Morteza
               
               
                  Miesto nar.: Mashad (Irán) – dátum nar.: 1952
               
               
                  Bývalý minister spravodlivosti (2009 – 2013), bývalý generálny guvernér Isfahánu a riaditeľ organizácie štátnych väzení (do júna 2004).
                  Ako minister spravodlivosti zohral kľúčovú úlohu v zastrašovaní a prenasledovaní iránskej diaspóry tým, že informoval o zriadení špeciálneho súdu, ktorý bude príslušný pre konania s Iráncami v zahraničí. Spolu s teheránskym prokurátorom sa budú dva úseky v rámci prvostupňového a odvolacieho súdu a niekoľko úsekov magistrátnych súdov zaoberať vecami týkajúcimi sa Iráncov žijúcich v zahraničí.
               
               
                  10. 10. 2011
               
            
                  13.
               
               
                  HOSSEINI Dr Mohammad (alias: HOSSEYNI, Dr Seyyed Mohammad; Seyed, Sayyed a Sayyid)
               
               
                  Miesto nar.: Rafsanjan, Kerman – dátum nar.: 1961
               
               
                  Bývalý minister kultúry a islamskej cesty (2009 – 2013).
                  Ako bývalý príslušník IRGC je spoluzodpovedný za represie voči novinárom.
               
               
                  10. 10. 2011
               
            
                  14.
               
               
                  MOSLEHI Heydar (alias: MOSLEHI Heidar; MOSLEHI Haidar)
               
               
                  Miesto nar.: Isfahán (Irán) – dátum nar.: 1956
               
               
                  Bývalý minister pre spravodajstvo (2009 – 2013).
                  Ministerstvo pre spravodajstvo pokračovalo pod jeho vedením v praktikách rozsiahleho svojvoľného zadržiavania a prenasledovania demonštrantov a disidentov. Ministerstvo pre spravodajstvo naďalej udržiava v činnosti blok 209 väznice Evin, kde sú mnohí aktivisti zadržiavaní za pokojné aktivity namierené proti vláde. Vyšetrovatelia z ministerstva pre spravodajstvo podrobovali väzňov z bloku 209 bitiu a duševnému a sexuálnemu zneužívaniu. Ako bývalý minister pre spravodajstvo nesie zodpovednosť za zneužívanie počas svojho funkčného obdobia.
               
               
                  10. 10. 2011
               
            
                  15.
               
               
                  TAGHIPOUR Reza
               
               
                  Miesto nar.: Isfahán (Irán) – dátum nar.: 1957
               
               
                  Člen teheránskej mestskej rady. Bývalý minister informácií a komunikácie (2009 – 2012).
                  Ako minister informácií bol jedným z najvyšších predstaviteľov zodpovedných za cenzúru a kontrolu internetu, ako aj za všetky druhy komunikácie (najmä mobilné telefóny). Počas výsluchov politických väzňov vyšetrovatelia používajú ich osobné údaje, e-mailové adresy a komunikáciu. Po ostatných prezidentských voľbách boli pri viacerých príležitostiach a počas pouličných demonštrácií prerušené mobilné telekomunikačné siete vrátane zasielania SMS, príjem signálu satelitných televízií bol rušený a pripojenie k internetu bolo na niektorých miestach prerušené alebo aspoň spomalené.
               
               
                  23. 3. 2012
               
            
                  16.
               
               
                  EMADI, Hamid Reza (alias: Hamidreza Emadi)
               
               
                  Dátum narodenia: pribl. 1973 – miesto narodenia: Hamedan – miesto bydliska: Teherán – pracovisko: centrála Press TV, Teherán
               
               
                  Riaditeľ Press TV Newsroom. Bývalý vyšší producent Press TV.
                  Zodpovedný za produkciu a vysielanie vynútených priznaní zadržaných osôb vrátane novinárov, politických aktivistov a osôb patriacich ku kurdskej a arabskej menšine, ktoré predstavujú porušenie medzinárodne uznávaných práv na spravodlivé súdne konanie a riadny proces. Nezávislý regulátor v oblasti vysielania OFCOM uvalil na Press TV v Spojenom kráľovstve pokutu 100 000 GPB za to, že v roku 2011 vysielala priznanie iránsko-kanadského novinára a filmára Maziana Bahariho, ktoré sa natočilo pod nátlakom vo väzení. MVO hlásili ďalšie prípady vynútených priznaní, ktoré Press TV vysielala. Emadi sa preto spája s porušovaním práva na riadny proces a spravodlivé súdne konanie.
               
               
                  12. 3. 2013